På klosteret er de så godt som klar til åbningen på lørdag. Langt de fleste af den verdenskendte kunstners motiver hænger på klosterets vægge. - Vi er så heldige, at vi i påskeferien kan udstille lige under 60 forskellige værker af Andy Warhol, fortæller Benedicte Rottbøl, der er historiker og marketingsansvarlig på Børglum Kloster. Den amerikanske provokunstner Andy Warhol blev kendt for at undersøge masseproduktionens æstetik med sine værker. Af de mest kendte er de masseproducerede portrætter af for eksempel Marilyn Monroe - og netop det værk kan nu opleves på det nordjyske kloster. Udover det ikoniske portræt af Marilyn Monroe er det også muligt at se de kendte værker af eksempelvis Grace Kelly, Mick Jagger, Superman og Mickey Mouse. Men Warhol har også en pudsig forbindelse til Danmark: - Warhol var forbi Danmark sidst i karrieren, hvor han blandt andet portrætterede dronningen og H.C Andersen og hans papirklip, fortæller Benedicte Rottbøll. Der er omkring 10 værker forbundet med HC. Andersen på udstillingen. Udstillingen kan ses i perioden 1. april -10. april og 29. april  -27. august.

Referat:
Børglum Kloster åbner lørdag stor udstilling med værker af den verdenskendste kunstner Andy Warhol.